**Halvor Steenerson** (født 30. juni 1852 i Pleasant Springs i Wisconsin, død 22. november 1926 i Crookston i Minnesota) var en amerikansk advokat og republikansk politiker. Han var medlem av Representantenes hus, valgt for de nordvestlige delene av Minnesota, fra 1903 til 1923. Han var norsk-amerikaner, født i USA av foreldre som hadde utvandret fra Telemark.

Liv og virke
------------

Han var sønn av lærer Steinar Knutsen fra Meås i Seljord og Birgit Leifsdatter fra Roholt i Vrådal. Han hadde flere søsken. Foreldrene var blant de telemarkingene som allerede i 1851 utvandret til Amerika, hvor de tok slektsnavnet Steenerson. I 1853 flyttet familien til Houston County i Minnesota, hvor Halvor Steenerson vokste opp. Familien var politisk interessert, og en gang var både Halvor og to av brødrene hans, Leiv og Andrew, på tale som kongresskandidater i samme valgdistrikt. En fjerde bror, Elias Steenerson, forsøkte å bli republikansk guvernørkandidat i Minnesota.

Han studerte jus ved Union College of Law i Chicago, som senere ble Northwestern University School of Law. Han fikk advokatbevilling i 1878 og praktiserte som advokat i Lanesboro og senere i Crookston i Minnesota. Han ble snart påtaleadvokat i Polk County og kommuneadvokat i Crookston.

Han var medlem av Minnesotas delstatssenat 1883–1887 og medlem av Representantenes hus i den amerikanske Kongressen 1903–1923. Han var valgt fra et distrikt med mange norsk-amerikanere. Han var visepresident i den amerikanske delegasjonen til Den interparlamentariske union. Steenerson forbindes især med sitt lovgivningsarbeid for myrdyrking og lavere godspriser på jernbanen, for postvesenet og for rettighetene til indianerstammene i sitt valgdistrikt.

Steenerson tapte gjenvalg til Kongressen ved Minnesotas bonde- og arbeiderpartis store fremgang ved valgene i 1922, og setet gikk til en annen telemarking, Knud Wefald. Etter dette gjenopptok Steenerson advokatyrket i Crookston.

Han giftet seg i 1878 med Mary (Maria) Christofferson, som var født i Fjågesund i Telemark.

Referanser
----------

1. 1 2   archive.org[Hentet fra Wikidata]
2. 1 2   Find a Grave, Find a Grave 6922756, besøkt 9. oktober 2017[Hentet fra Wikidata]
3. ↑   Find a Grave 6922756[Hentet fra Wikidata]
4. ↑  Loupedalen, Torjus (1956). *Kviteseid bygdesoge. Band I: Ættesoga*. Kviteseid kommune. s. 52.
5. ↑  Bakken, Olav (1962). *Kviteseid bygdesoge. Band II: Gardssoga*. Kviteseid kommune. s. 294.
6. 1 2 3 4  «Biografi» **(engelsk)**. Amerikas forente staters kongress’ biografiske kartotek.
7. 1 2 3 4 5 6  Gray, Kristina Torkelson (2014). *Legendary Locals of Crookston, Minnesota* **(engelsk)**. Charleston: Arcadia Publishing. s. 78–79. ISBN 978-1-4671-0157-8.
8. ↑  Strømme, Peer O. (1923). *Erindringer*. Minneapolis: Augsburg Publishing House. s. 68.
9. ↑  Martis, Kenneth C. (1982). *The Historical Atlas of United States Congressional Districts* **(engelsk)**. New York: Macmillan Publishing Company.
10. ↑  Gray, Kristina Torkelson (21. mars 2014). «Kristina Gray’s Legendary Locals Part VIII of X: Congressman Halvor Steenerson’s unsolved case». *Crookston Times* **(engelsk)**. Arkivert fra originalen 23. mars 2020. Besøkt 23. mars 2020.
11. ↑  Carlson, Anthony E. (2010). «The Other Kind of Reclamation: Wetlands Drainage and National Water Policy, 1902–1912». *Agricultural History* **(engelsk)**. 84 (4): 451–478. ISSN 1533-8290.
12. 1 2  Odland, Martin W. (1925). «Norwegian-Americans in the Public Service». *Norse-American Centennial 1825–1925* **(engelsk)**. Minneapolis: Augsburg Publishing House. s. 42.

Eksterne lenker
---------------

* (en) Halvor Steenerson hos Amerikas forente staters kongress' biografiske kartotek Rediger på Wikidata

  


|  |  |
| --- | --- |
| Oppslagsverk/autoritetsdata | Prabook **·** US Congress
 |